Urban, Miroslav, poslanec NR SR (2022-11-30):
Ďakujem za slovo, pán predsedajúci. No sme deň pred katastrofou a ja sa teda naozaj čudujem tomu výlevu ministra vnútra, ministra financií, však mohol prísť s iným návrhom. Rok, rok chce Lekárske odborové združenie rokovať o svojich požiadavkách a skončili sme pár hodín pred kolapsom zdravotníctva. Však mohol predložiť iný návrh. Lepší. Ja myslím, že odborári by sa dohodli na iných koeficientoch alebo by sa to naplánovalo na isté časové obdobie, ale ja mám taký pocit, ak sme takto vyčkávali do, úplne do konca, že ministerstvo financií ani nerátalo, že lekári takto dlho vydržia v tých výpovediach a že nebudú musieť riešiť tieto požiadavky Lekárskeho odborového združenia. Skúšali to aj úplatkom minulý týždeň, 30-tisíc euro, nepodarilo sa, no tak to skončilo takouto pre ministra financií katastrofou. Ja súhlasím s koeficientami pre lekárov, mohli byť aj iné, mohlo to byť nastavené inak, mohli ste s niečím iným prísť. To, že to skončilo ako keby vydieraním, no ale ako sa dá rokovať. Ako sa dá rokovať s pánom Matovičom, ktorý má svoju takú utkvelú predstavu, že iba jeho riešenia sú správne a že to takto môže byť. Má zlé skúsenosti s lekármi, tak všetci lekári sú preňho odpad, teroristi a vydierači. No ale ako môžte rokovať s človekom, ktorý s vami vôbec nechce rokovať. Myslím, že určite si všetci prajeme lepšie zdravotníctvo a to, že zvýšite mzdy lekárom v nemocniciach, samozrejme, naviaže ďalšie problémy, lebo už si pýtajú vyššie financie aj súkromní ambulantní lekári, ale ja si myslím, že tie zmeny časom v zdravotníctve budete vidieť. To sa nedá tak, že zvýšite platy a budete čakať, že zrazu budú tí lekári usmievaví a budú spokojní a budú tam pracovať, operovať popoludní, ako si to predstavuje pán minister Matovič, že lekárski odborári, chirurgovia, operujú zámerne len šesť hodín dopoludnia, lebo sa im nechce, lebo je to ich právo, to je hlúposť. Však kto by tam operoval popoludní? Však oni sú tiež len ľudia, keď operujú dopoludnia, tak popoludní tam je len nejaká služba. Kto by tam robil tie operácie? Viete, to sú také, neviem, odkiaľ to má tieto výplody, však, samozrejme, dá sa robiť aj operatíva popoludní, len musíte mať ten personál, ktorý, samozrejme, všade chýba. A označovať lekárov jedných za fachmanov a druhých fušerov a vôbec ten systém, že to rovnostárstvo, ale ako to chcete zmeniť. Ako chcete dotiahnuť lekárov do tých zdravotníckych zariadení? Ja som to spomínal, lekár do nemocnice ide preto, do takej bežnej, okresnej, hej, aby si tam zatestoval a potom po tých desiatich rokoch utečie do súkromia. Pretože tam zarobí rádovo dokonca viac. Teraz sa to môže otočiť. Ak sa zvýšia mzdy aj tým sestrám v nemocniciach, môže sa stať, že zase sestry budú utekať z ambulancií súkromných do nemocníc. To môže byť ďalší problém, s ktorým sa nerátalo, čiže ja viem, že to je také komplexné, a keď si myslíte, že tie platy sú obrovské, tak som si to pozrel, však lekár atestovaný s 30-ročnou praxou bude mať ten koeficient 3,4 x priemerná mzda, to vychádza 4-tisíc euro v hrubom. V čistom, ja neviem, či to je 3 200, neviem si to teda, koľko to je. Už v dnešnej dobe lekári, takí fachmani zarábajú toľké peniaze. Vy si nemyslite, že lekári majú ten plat 2-tisíc euro, alebo koľko je priemerný, ale tí atestovaní lekári v nejakých špecializovaných kardiocentrách napríklad, oni majú tie platy ďaleko, ďaleko vyššie, len je to vždycky dorovnávané osobným ohodnotením, ktoré môže byť tisíc, dvetisíc euro, takže kopec lekárov má také platy vysoké, ešte vyššia ako toto. Neni ich veľa, ale sú. Sú. No a takže aspoň sa urobí v tom poriadok. Ja rozumiem, že môžte mať taký pocit, že nie všetci lekári si zaslúžia tie peniaze. Áno, máte pravdu, nezaslúžia si všetci, ani v tých nemocniciach. Sú tam aj horší, ale ak dokážete pritiahnuť do tých nemocníc lekárov z Čiech, prídu, aj z Čiech prídu, ale prídu do kardiocentra, oni neprídu do okresnej nemocnice, kde je jeden lekár atestovaný a potom nejakí lekári po škole, čo tam pobehujú. Áno, oni prídu a majú lepšie platové podmienky, aj zostanú, takže to rovnostárstvo je aj o tom, že aby tí mladí lekári robili aj v tom Kráľovskom Chlmci, aby robili aj v Trstenej a všade. No rozumiete, tak nemôžte chcieť, aby v Bratislave mali trikrát taký plat a v Trstenej budú mať mzdu nejakú nižšiu, tak tam nebudú v tej Trstenej, tak utečú a pôjdu do lepšieho, na lepšie pracovné podmienky. Čiže ja neviem, no nemali by sme si závidieť v tých profesiách a tiež to stavať do takej pozície, že lekári si vybojovali veľa a teraz sestry nemajú toľko. Však sú na to tiež odbory a tiež je to ponuka a dopyt. Žijeme v takom rannom kapitalizme, kde to všetko súvisí s tým. Nemáte, tak zaplatíte toho lekára. Keď vám chýba, no tak mu musíte pridať. A tak to normálne funguje, no, bohužiaľ, je to tak. A lekári, ako pán Matovič má tú zlú skúsenosť, tak vidíte, že čo, ako to končí. Keby ten lekár mal dobrú mzdu, tak nebude vydierať pacientov, no nie všetci. Ja som presvedčený, že sú aj poctiví lekári, viete, ale mne to príde také hlúpe, že urážať celý ten lekársky stav, lebo máte lekárov, ktorí robia v takých odboroch ako je onkológia, kde ja ako nemôžem, ma to, neverím tomu, že by boli takí, že by čakali len na nejaké všimné, a že tých lekárov treba zaplatiť, lebo je to naozaj náročná, náročné povolanie. Keď už spomína pán Matovič aj tú Hippokratovu prísahu, ja neviem, či ste ju niekedy čítali. Ono to všetko začína: prisahám pri Apolónovi, bohovi lekárstva, Aeskulapovi, Hygei, Panacei, to už je trošku out, hej. Ako každý lekár má svedomie a ja som presvedčený, že žiaden lekár nerobí, nejde k pacientovi s tým, že by mu chcel ublížiť. Každý robí v tej najlepšej svojej viere podľa tých svojich odborných znalostí sa snaží tomu pacientovi pomôcť. No ak je niekto taký bezcharakterný, že čaká za to úplatok, tak to je na škodu a takých sa treba zbaviť a zbaviť sa ich môžte tak, že zoberiete tých lepších, lepších do tých nemocníc. Ja myslím, že už sme dosť dlho o tom rokovali, aj to Lekárske odborové združenie, je dobré pristúpiť k tomu kompromisu a určite ja myslím, že si zaslúžia aj sestry zvýšiť plat, ale blíži sa aj tá ďalšia reforma, optimalizácia siete nemocníc, bude to ťažké obdobie aj pre ostatných zamestnancov v zdravotníctve, aj pre pacientov, ale zbytočne rozdúchavať vášne nie je dobré. Ak príde návrh, ktorý, ktorý pomôže sestrám zvýšiť mzdy, tak to, samozrejme, podporím. Aj tie výsledky ja viem, že nemôžu to čakať ľudia zo dňa na deň, ale o pár rokov snáď to zdravotníctvo bude lepšie, a o to nám všetkým ide. Ďakujem.